Mikið álag er á rakningarteymi Almannavarna sem hefur þurft að bæta við starfsfólki. Yfirlögregluþjónn segir alvarlega stöðu komna upp. Sýni eru greind á Veirufræðideild Landspítala allan sólarhringinn.
Við erum að sjá það núna þegar tölurnar eru svona háar dag eftir dag eftir dag þá erum við með talsverðan hala á eftir okkur í rakningunni.
Segir Víðir Reynisson, yfirlögregluþjónn hjá Almannavörnum. Hann segir að í gær hafi hátt í 200 manns, sem höfðu greinst með covid, þurft að bíða í meira en sólarhring frá greiningu eftir símtali frá rakningarteyminu, en þar er fólk beðið um að rekja ferðir sínar undanfarna daga.
Við eigum þá eftir að rekja það og finna út hvað margir frá því eiga að fara í sóttkví. Það er auðvitað mjög alvarlegt þegar staðan er orðin svona. En fólk sem hefur fengið tilkynninguna um að það sé greint, það getur alveg haft sjálft samband við þá sem það heldur að eigi að fara í sóttkví og segja fólki að fara varlega á meðan við erum að vinna þetta upp. En við munum síðan hafa samband og gera það með formlegum hætti.
Nú starfa um 30 í rakningateyminu, sem að sögn Víðis dugar engan veginn til:
Við erum að gera okkar besta til að ná okkur niður og fjölga gríðarlega fólki hjá okkur.
Og það er álag á fleiri vígstöðvum:
Veirufræðideildin hjá Landspítalanum er að frá því eldsnemma á morgnana og fram á nótt. Svo setja þau keyrslu í gang þegar þau fara heim sem er tilbúin þegar þau mæta um nóttina þannig að vélarnar eru í gangi nánast allan sólarhringinn núna.
Rakningateymi Almannavarna hefur engan veginn undan því að rekja þann fjölda kórónuveirusmita sem nú greinast. Vélar Veirufræðideildar Landspítala eru í gangi nánast allan sólarhringinn við að greina sýni.